b'\n_START_ARTICLE_\nNebnica\n_START_SECTION_\nEmbrionalni razvoj\n_START_PARAGRAPH_\nNebnica se razvije iz drugega \xc5\xa1kr\xc5\xbenega \xc5\xbeepa. Epitelij drugega \xc5\xa1kr\xc5\xbenega \xc5\xbeepa se aktivno razmno\xc5\xbeuje in tvori poganjke, ki prodirajo v mezenhim. V te poganjke naknadno prodre mezoderm in tako tvori zasnovo za nebnico. V tretjem do petem mesecu razvoja se v nebnico postopoma naseli limfati\xc4\x8dno tkivo, ki je mezodermalnega izvora.\n_START_SECTION_\nAnatomija\n_START_PARAGRAPH_\nNebnici sta parna organa iz mehkega tkiva, ki le\xc5\xbeita v trikotasti nebni lo\xc5\xbei, spredaj omejeni s prednjim, zadaj pa z zadnjim nebnim lokom, ki so zgoraj stikata proti malemu jezi\xc4\x8dku. Spodaj je nebnica lahko ostro omejena ali pa se nadaljujeje proti korenu jezika. Tkivo, iz katerega sestojita nebnici, je podobno tistemu v bezgavkah; pokriva ga ro\xc5\xbenata sluznica. Vzdol\xc5\xbe nebnice se sluznica ugreza v tkivo in tvori t. i. mandljeve (tonzilarne) kripte.\n_START_SECTION_\nTonzilektomija\n_START_PARAGRAPH_\nTonzilektomija je operacijska odstranitev mandljev. Indikacije za operativno odstranitev so raznovrstne. Pri otrocih so vzroki za odstranitev mandljev najve\xc4\x8dkrat ponavljajo\xc4\x8de se angine, pove\xc4\x8dani mandlji, ki motijo dihanje, hranjenje ali povzro\xc4\x8dajo obstruktivno motnjo dihanja. Odstranitev je potrebna tudi po prebolelem peritonzilarnem abscesu, saj se ta lahko ponovi.'